3831 Waar is die vyand? - Forum 2.0 - jimileroux.com
3831 Waar is die vyand?
Posted by Jimi le Roux on September 23, 2018 at 3:01pm in Padlangs oordenkings
En julle het Hy lewend gemaak, wat dood was deur die misdade en die sondes waarin julle tevore gewandel het volgens die loop van hierdie wêreld, volgens die owerste van die mag van die lug… Efes 2:1-2a NAV
Waar is die domein van die Satan nou? Volgens die Bybel is die Satan "op die aarde" neergewerp. Die Woord ken ook aan hom 'n plek op die aarde toe, nl. die "lug". Ons moenie aan die fisieke lug dink nie (want die Bose en sy booshede is nie fisieke entiteite nie), maar aan 'n geestelike gebied. Wat die Bybel wil oordra is dat die Bose saam met ons hier op aarde is, ónder God. Hy is die "owerste" van hierdie wêreld, van die hele goddelose wêreldsisteem – alles wat God teenstaan. Ons bemerk hom oral om ons: in die wêreldse kultuur, in vals godsdienste, in goddelose mense. Let op, die Bose is óm ons, nie noodwendig óór ons nie. O nee, in Christus is ons bó hom! As gelowiges moet ons dit goed verstaan. Daarom leef ons nie in vrees vir die vyand nie. Nee, ons leef uit die oorwinning van Christus oor hom. Ons is verlos, ons is bevry– dis afgehandel!
Dankie Here Jesus, dat U die vyand oorwin het, dat sy mag gebreek is, dat ek in U altyd veilig is! Amen.